**Forslag til:**

**Selvstyrets bekendtgørelse om procedure for fastsættelse af zoneinddeling**

I medfør af § 15, i Inatsisartutlov nr. 62 af 25. november 2024 om turistvirksomhed og om zoneinddeling m.v. for erhvervsmæssig virksomhed, fastsættes:

*Anvendelsesområde*

**§ 1.** Bekendtgørelsen regulerer proceduren for fastsættelse af zoneinddelingen efter Inatsisartutlov om turistvirksomhed og om zoneinddeling m.v. for erhvervsmæssig virksomhed.

*Definitioner*

**§ 2.** Ved ”zoneinddeling” forstås det geografiske område, hvor Naalakkersuisut i medfør af denne bekendtgørelse fastsætter, at der gælder forbud mod eller begrænsninger for erhvervsmæssig virksomhed, jf. § 15 i Inatsisartutlov om turistvirksomhed og om zoneinddeling m.v. for erhvervsmæssig virksomhed.

*Ansvar og kompetencefordeling*

**§ 3.** Naalakkersuisut fastlægger områder omfattet af zoneinddeling ved udstedelse af bekendtgørelse.

*Stk. 2*. Naalakkersuisit fastlægger zoneinddelingen på baggrund af den procedure, der fremgår af denne bekendtgørelse.

*Stk. 3.* Kommunerne kan anmode Naalakkersuisut om at etablere en zoneinddeling inden for deres respektive geografiske områder

*Procedure for fastsættelse af zoneinddeling*

**§ 4.** Proceduren for fastlæggelse af zoneinddeling påbegyndes ved, at Naalakkersuisut eller kommunerne vurderer behovet for regulering i specifikke områder.

*Stk. 2.* Forud for at Naalakkersuisut fastsætter zoneinddeling af et område, skal der foretages en høring hos den eller de relevante kommuner med henblik på at afdække behovet for zoneinddeling i området, herunder hvilke begrænsninger der i givet fald er relevante for det pågældende område.

*Stk. 3.* Når en kommune tager initiativet til, at et område skal zoneinddeles, skal den eller de relevante kommuner indsende et skriftligt forslag til Naalakkersuisut, der skal indeholde koordinater for det pågældende område, kaldenavn for området, samt beskrive indholdet af de forslåede regler, herunder hvilke begrænsninger der foreslås fastsat.

*Stk. 4.* Forslag til zoneinddeling skal indeholde en kort redegørelse for behovet for zoneinddeling i området, herunder de væsentligste hensyn, såsom beskyttelse af miljø, natur, dyreliv, landbrug, eksisterende aktiviteter, kulturarv og sikkerhed.

*Stk. 5.* Der skal ved den endelige fastlæggelse af zoneinddeling tages højde for gældende regler i det pågældende område.

*Offentlig høring*

**§ 5.** Forslag til zoneinddeling skal offentliggøres og fremsendes til høring hos berørte parter og relevante interessenter med en høringsfrist på minimum 4 uger.

*Godkendelsesprocedure*

**§ 6.** Efter endt høringsperiode, jf. § 5, træffer Naalakkersuisut beslutning om fastsættelse af zoneinddeling.

*Klageadgang*

**§ 7**. Enhver med væsentlig, individuel og retlige interesse kan klage over fastsættelse af en zoneinddeling. Klage skal indgives til Naalakkersuisut senest 4 uger fra kundgørelsen af zoneinddelingen.

*Ikrafttrædelse*

**§ 8.** Denne bekendtgørelse træder i kraft den 1. xx 2025.

*Grønlands Selvstyre, den xx. 2024*

**Naaja H. Nathanielsen**

Naalakkersuisoq for Erhverv, Handel, Råstoffer, Justitsområdet og Ligestilling

/Jørgen T. Hammeken-Holm